Mette Bock (LA), 2011-12-01:
Det var jo interessant at høre fødevareministeren, og jeg vil gerne kvittere for, at fødevareministeren er blevet mere moderat, efter at hun er blevet minister, når man tænker på, hvordan retorikken var, da fødevareministeren sad i opposition.
Til gengæld vil jeg sige, at jeg synes, der bliver talt uden om det, som er de reelle problemer.
Landbrugets reelle problemer handler jo ikke om, at der er ulige konkurrencevilkår, fordi solen ikke skinner 4 timer mere i Danmark, end den gør i Spanien, og jeg kan oplyse, at de danske gartnere – det har jeg hørt i dag – siger, at det, hvis de planlagte nye afgifter bliver implementeret, så vil koste 8.000 arbejdspladser.
Det er måske ikke røde tomater, vi skal producere i Danmark, vi skal måske i højere grad tage afsæt i, hvad det er for et område af verden, vi er i, og så sigte på de konkurrencevilkår, som direkte kan sammenlignes, ikke med lande som Hullabullaland, men med Tyskland, Sverige, England og andre europæiske lande, som er lige omkring os.
Jeg synes, det er en dårlig undskyldning at henvise til EU-krav, for der er en lang række forhold, som vi rent faktisk kan koncentrere os om at ændre i Danmark.
På det helt, helt basale niveau er skattetrykket i Danmark af en sådan højde, at også omkostningerne til lønningerne ligger markant over, hvad de er i landene omkring os.
I Tyskland er lønningerne i løbet af de sidste 10 år steget med 10 pct., mens de i Danmark i gennemsnit er steget med 30 pct.
Det siger sig selv, at man ikke skal kigge langt, altså fra nord for grænsen til syd for grænsen, for at se, hvor det er, det kan betale sig at placere sin produktion eller hente sin arbejdskraft.
Så set med landmændenes øjne er jeg helt overbevist om, at man i princippet er fuldstændig ligeglad med, hvilken regeringsfarve der er i det danske Folketing; det, man er interesseret i, er at få lige og rimelige vilkår.
Det er gået stærkt ned ad bakke igennem de senere år, selv om formålet med at træde ind i EF i 1973 faktisk primært var at sikre dansk landbrug ordentlige konkurrencevilkår.
Regeringen har lagt op til en strategi, som hedder pick the winners.
Jeg synes, det er en rigtig dårlig strategi, for jeg er sikker på, at markedet er klogere end det samlede Folketing herinde.
Her har vi virkelig noget, der er værd at satse på, og jeg tror simpelt hen ikke på, at det er politikerne på Christiansborg, som er de bedste til at finde ud af, hvordan dansk landbrug skal udvikle sig.
Selvfølgelig skal der være ordentlige rammer om denne produktion, ligesom der også skal være ordentlige rammer om produktionen i alle andre erhverv, men hvorfor skal vi have et erhverv, som i den grad er udsat for misligholdelse, som vi kan se det har været, når vi kigger på rammerne om produktionsforholdene i Danmark igennem de sidste rigtig mange år?
Vi er i Liberal Alliance meget glade for, at den her kommission, altså natur- og landbrugskommissionen, skal nedsættes, og vi er ikke mindst glade for, at den skal være hurtigtarbejdende.
Vi vil gerne opfordre til, at der sker en bred inddragelse af erhvervet i sammensætningen af denne kommission, og at kommissoriet bliver skarpt og kontant, så det er muligt at få nogle konkrete resultater.
I forlængelse af det fremsætter Liberal Alliance et forslag til vedtagelse: Forslag til vedtagelse